**národná rada slovenskej republiky**

VIII. volebné obdobie

Číslo: CRD-149/2023

**1356a**

**Informácia**

**o prerokovaní vládneho návrhu zákona, ktorým sa mení a dopĺňa zákon č. 85/1990 Zb. o petičnom práve v znení neskorších predpisov a ktorým sa mení zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov (tlač 1356) vo výboroch Národnej rady Slovenskej republiky**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre ľudské práva a národnostné menšiny bol určený ako gestorský výbor k vládnemu návrhu zákona, ktorým sa mení a dopĺňa zákon č. 85/1990 Zb. o petičnom práve v znení neskorších predpisov a ktorým sa mení zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov **(tlač 1356)**.

V zmysle § 80 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podáva spoločný spravodajca gestorského výboru informáciu o výsledku prerokovania vyššie uvedeného zákona a návrhy na ďalší postup.

**I.**

Národná rada Slovenskej republiky uznesením č. 1973 z 2. februára 2023 pridelila vládny návrh zákona, ktorým sa mení a dopĺňa zákon č. 85/1990 Zb. o petičnom práve v znení neskorších predpisov a ktorým sa mení zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov **(tlač 1356)**

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre ľudské práva a národnostné menšiny;

zároveň Národná rada SR určila Výbor Národnej rady Slovenskej republiky pre ľudské práva a národnostné menšiny ako gestorský výbor a lehoty na prerokovanie predmetného návrhu zákona vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

**III.**

Vládny návrh zákona, ktorým sa mení a dopĺňa zákon č. 85/1990 Zb. o petičnom práve v znení neskorších predpisov a ktorým sa mení zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov **(tlač 1356)** určené výbory prerokovali nasledovne:

* Ústavnoprávny výbor Národnej rady Slovenskej **republiky** návrh prerokoval 9. marca 2023 a uznesením č. 704 ho odporúčal Národnej rade Slovenskej republiky schváliť s pozmeňujúcimi a doplňujúcimi návrhmi;
* Výbor Národnej rady Slovenskej republiky pre ľudské práva a národnostné menšinynávrh neprerokoval, keďže na svojom zasadnutí nebol dňa 13. marca 2023 uznášaniaschopný.

**IV.**

 Z uznesení výborov Národnej rady Slovenskej republiky uvedených v III. bode tejto informácie vyplývajú nasledovné pozmeňujúce a doplňujúce návrhy:

1. V čl. I bode 1 v § 6b ods. 1 sa slová „vzťahuje osobitný predpis.5a)“ nahrádzajú slovami „vzťahujú osobitné predpisy.5a)“.

Ide o doplnenie právneho predpisu, ktorý sa tiež vzťahuje na  európsku iniciatívu občanov.

*Ústavnoprávny výbor NR SR*

2. V poznámke pod čiarou k odkazu 5a sa na konci pripája táto veta, ktorá znie: „§ 22 ods. 3 zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov.“.

Ide o doplnenie právneho predpisu, ktorý sa tiež vzťahuje na  európsku iniciatívu občanov.

*Ústavnoprávny výbor NR SR*

3. V čl. I bode 1 sa § 6b dopĺňa odsekom 3, ktorý znie:

„(3) Vyhlásenie o podpore európskej iniciatívy občanov možno podať aj v elektronickej podobe, ktorá musí byť autorizovaná kvalifikovaným elektronickým podpisom5ac) alebo uznaným spôsobom autorizácie podľa osobitného predpisu.5ad)“.

Poznámky pod čiarou k odkazom 5ac a 5ad znejú:

„5ac) Nariadenie Európskeho parlamentu a Rady (EÚ) č. 910/2014 z 23. júla 2014 o  elektronickej identifikácii a dôveryhodných službách pre elektronické transakcie na  vnútornom trhu a o zrušení smernice 1999/93/ES (Ú. v. EÚ L 257, 28. 8. 2014) v platnom znení.

Zákon č. 272/2016 Z. z. o dôveryhodných službách pre elektronické transakcie na  vnútornom trhu a o zmene a doplnení niektorých zákonov (zákon o dôveryhodných službách) v znení zákona č. 211/2019 Z. z.

5ad) § 23 ods. 1 písm. a) tretí bod zákona č. 305/2013 Z. z. v znení zákona č.  238/2017  Z.  z.“.

Doplnenie § 6b odsekom 3 je potrebné v nadväznosti na  ustanovenie čl. 10 ods. 4 nariadenia (EÚ) 2019/788 v platnom znení. V odseku 3 sa upravuje spôsob podpory európskej iniciatívy občanov prostredníctvom on-line vyhlásenia o podpore, ku ktorému sa vyžaduje jeho autorizácia kvalifikovaným elektronickým podpisom alebo iným spôsobom elektronickej identifikácie.

*Ústavnoprávny výbor NR SR*

4. V čl. I bode 6 sa vypúšťajú slová „a za slovo „vyhlásenie“ sa vkladajú slová „o podpore európskej iniciatívy občanov““.

Uvedené slová sa vypúšťajú s cieľom zosúladenia návrhu zákona s nariadením (EÚ) 2019/788.

*Ústavnoprávny výbor NR SR*

V.

 O návrhu spoločnej správy výborov, vrátane záverečného stanoviska k návrhu zákona **gestorský výbor** na svojej 65. schôdzi dňa 13. marca 2023 **nerokoval, nakoľko nebol uznášaniaschopný.**

Podpredseda výboru Peter Pollák, ako spravodajca k danému návrhu na schôdzi Národnej rady Slovenskej republiky podľa § 80 ods. 2 zákona o rokovacom poriadku Národnej rady Slovenskej republiky podá informáciu o výsledku rokovania výboru a predloží návrh na ďalší postup.

v Bratislave 13. marca 2023

**Peter Pollák v. r**.

podpredseda Výboru NR SR pre ľudské práva a národnostné menšiny